Návrh
ZÁKON
 

z ... 2017,

ktorým sa mení a dopĺňa zákon č. 258/2011 Z. z. o trvalom ukladaní oxidu uhličitého do geologického prostredia a o zmene a doplnení niektorých zákonov
 

Národná rada Slovenskej republiky sa uzniesla na tomto zákone:

 
Čl. I
 
Zákon č. 258/2011 Z. z. o trvalom ukladaní oxidu uhličitého do geologického prostredia a o zmene a doplnení niektorých zákonov sa mení a dopĺňa takto:

1. V § 2 písm. n) sa za slovo „akumulovať“ vkladajú slová „a úplne a trvalo izolovať“.

2. § 3 sa dopĺňa odsekom 7, ktorý znie:

„(7) Ukladanie oxidu uhličitého nie je dovolené v úložisku, ktorého úložný komplex presahuje územie členského štátu Európskej únie (ďalej len „členský štát“), jeho výhradných hospodárskych zón a jeho kontinentálne šelfy.“. 

3. V § 4 ods. 1 písm. b) sa slová „úložiska a úložného komplexu“ nahrádzajú slovami „úložiska, úložného komplexu a okolitej oblasti“.

4. V § 4 ods. 2 písmeno f) znie:

„f)  záverečné stanovisko z posudzovania vplyvov navrhovanej činnosti alebo jej zmeny podľa osobitného predpisu,3) alebo rozhodnutie vydané v zisťovacom konaní podľa osobitného predpisu,3a)“.

Poznámky pod čiarou k odkazom 3 a 3a znejú:

„3) § 37  zákona č. 24/2006 Z. z. o posudzovaní vplyvov na životné prostredie a o 
      zmene a doplnení niektorých zákonov v znení neskorších predpisov.

          3a) §  29 ods. 11 zákona č. 24/2006 Z. z. v znení zákona č. 314/2014 Z. z.“.

5. § 6 sa dopĺňa odsekom 5, ktorý znie:

„(5) Od začatia konania o vydaní povolenia na ukladanie až do jeho právoplatného ukončenia nesmie byť v úložnom komplexe určené nové prieskumné územie pre vybrané geologické práce podľa osobitného predpisu.8a)“. 

Poznámka pod čiarou k odkazu 8a znie: 

„8a) § 21 zákona č. 569/2007 Z. z. v znení neskorších predpisov.“.

6. V § 8 ods. 6 sa na konci pripája táto veta:

„Vydaniu tohto povolenia predchádza zisťovacie konanie a vydanie záverečného 
stanoviska podľa osobitného predpisu.8b)“.

Poznámka pod čiarou k odkazu 8b znie:

„8b) § 29 a 37 zákona č. 24/2006 Z. z. v znení neskorších predpisov.“. 
7. V § 10 odsek 1 znie:


„(1) Prevádzkovateľ je povinný vykonávať monitorovanie vtláčacích zariadení, úložného komplexu, a tam, kde je to možné, aj mraku oxidu uhličitého, a ak je to vhodné, aj okolitého prostredia na účely

a) porovnania skutočného a modelového správania oxidu uhličitého a formačnej vody v úložisku,

b) zisťovania významných nedostatkov,

c) zisťovania migrácie oxidu uhličitého,

d) zisťovania úniku oxidu uhličitého,

e) zisťovania významných nepriaznivých účinkov na životné prostredie a jeho zložky,13) vrátane pitnej vody, obyvateľov a používateľov okolitej biosféry, 

f) posudzovania účinnosti nápravných opatrení a dodatočných nápravných opatrení prijatých podľa § 13,

g) aktualizácie posudzovania bezpečnosti a neporušenosti úložného komplexu z krátkodobého hľadiska a z dlhodobého hľadiska vrátane posúdenia, či uložený oxid uhličitý bude úplne a trvalo izolovaný.“.

Poznámka pod čiarou k odkazu 13 znie:

„13) § 2 zákona č. 17/1992 Zb. v znení zákona Národnej rady Slovenskej republiky 
       č.  287/1994 Z. z.“. 

8. V § 10 ods. 3 písmeno a) znie:


„a) zmeny posúdeného rizika úniku a rizika pre životné prostredie a zdravie ľudí,“.

9. V § 10 ods. 3 písmeno c) znie:

„c) zlepšenie najlepšie dostupných techník.14)“.

10. V § 11 odsek 1 znie:

„(1) Prevádzkovateľ je povinný zaslať obvodnému banskému úradu každoročne v lehote do 31. januára správu o vykonanej činnosti za predchádzajúci kalendárny rok, ktorá obsahuje

a) výsledky monitorovania vrátane informácií o použitej monitorovacej technike,

       b) množstvo, zloženie a vlastnosti vtláčaných prúdov a uložených prúdov oxidu
           uhličitého,

c) doklad o zložení finančného zabezpečenia upraveného podľa § 16 ods. 5 a doklad o vytvorení finančnej úhrady podľa § 17 ods. 1 a o jej výške,
d) informácie dôležité na posúdenie plnenia podmienok povolenia na ukladanie a rozširovanie poznatkov o pôsobení oxidu uhličitého v úložisku.“.

11. V § 12 ods. 2 sa na konci bodka nahrádza čiarkou a pripájajú sa tieto slová: „ktoré vedie prevádzkovateľ.“.

12. V § 12 ods. 3 sa vypúšťajú slová „so zameraním sa na opatrenia minimalizácie účinkov ukladania na verejné zdravie a na životné prostredie“ a na konci sa pripája táto veta: „Pri predbežných prehliadkach sa preveria príslušné vtláčacie zariadenia a monitorovacie zariadenia a rozsah súvisiacich účinkov úložného komplexu na verejné zdravie a na životné prostredie.“.

13. V § 10 ods. 3 písm. b) a  § 14 ods. 4 písm. c) sa slovo „poznatky“ nahrádza slovom „postupy“. 

14. V § 14 ods. 3 úvodnej vete sa slovo „zavretí“ nahrádza slovom „uzavretí“.

15. V § 15 ods. 3 písmeno a) znie:

„a) súlad skutočného správania vtláčaného oxidu uhličitého s modelovým správaním,“.

16. V § 15 ods. 3 písmeno c) znie:
„c) vývojový trend úložiska k dlhodobej stabilite.“.

17. V § 15 ods. 3 sa vypúšťa písmeno d).
18. V § 15 ods. 4 sa slová „písm. d)“ nahrádzajú slovami „písm. e) vrátane všetkých aktualizovaných požiadaviek na zapečatenie úložiska a odstránenie vtláčacích zariadení“.

19. V § 17 ods. 13 sa na konci pripájajú tieto slová: „a parametre týkajúce sa histórie ukladania oxidu uhličitého významné z hľadiska určenia povinností po ukončení prechodu povinností“. 

20. V § 18 ods. 4 písmená a) až c) znejú:

„a) využiteľnú kapacitu úložiska, ktorá sa môže v primeranej miere sprístupniť na územiach podľa § 3,

 b) využiteľnú kapacitu prepravnej siete,

 c) potrebu odmietnuť prístup, ak je nezlučiteľnosť neprekonateľných technických špecifikácií,“.
21. V § 18 ods. 7 sa slová „môže nariadiť“ nahrádzajú slovom „nariadi“.
22. V § 18 ods. 7 písm. b) sa na konci pripájajú tieto slová: „ak to nepriaznivo neovplyvní environmentálnu bezpečnosť prepravy a ukladania,“.

23. V § 18 ods. 8 sa vypúšťajú slová „Európskej únie (ďalej len „členský štát“)“.

24. V § 19 ods. 2 písm. c) sa za slová „uzavretých úložísk“ vkladajú slová „a okolitých úložných komplexov“.

25. V § 19 ods. 2 sa za písmeno e) vkladajú nové písmená f) a g), ktoré znejú: 

„f) charakteristík úložísk a úložných komplexov a posúdení úplnej izolácie a trvalej izolácie oxidu uhličitého podľa § 3 ods. 2 a prílohy č. 1,

 g) dostupných informácií potrebných pre posúdenie úplnej izolácie a trvalej izolácie uloženého oxidu uhličitého,“. 

Doterajšie písmená f) až k) sa označujú ako písmená h) až m).

26. V § 19 ods. 3 sa za slová „verejnej správy“ vkladajú slová „pri plánovacích postupoch a“.

27. V prílohe č. 1 názve a poslednej vete sa na konci pripájajú tieto slová: „a okolitej oblasti“.

28. V  prílohe č. 1 úvodnej vete sa za slová „úložného komplexu“ vkladajú slová „a okolitej oblasti“.

29. V prílohe č. 1 druhom bode úvodnej vete sa slová „model úložného komplexu“ nahrádzajú slovami  „model alebo modely úložného komplexu, nadložia a hydraulicky prepojených oblastí a kvapalín“. 

30. V prílohe č. 1  druhom bode podbode 2.3 sa slová „širšieho okolia“ nahrádzajú slovami „okolitých jednotiek“. 

31. Príloha č. 3 vrátane nadpisu znie:

„ Zoznam preberaných právne záväzných aktov Európskej únie

1. Smernica Európskeho parlamentu a Rady 2009/31/ES z 23. apríla 2009 o geologickom ukladaní oxidu uhličitého a o zmene a doplnení smernice Rady 85/337/EHS, smerníc Európskeho parlamentu a Rady 2000/60/ES, 2001/80/ES, 2004/35/ES, 2006/12/ES, 2008/1/ES a nariadenia (ES) č. 1013/2006 (Ú. v. EÚ L 140, 5. 6. 2009).

2. Smernica Európskeho parlamentu a Rady 2011/92/EÚ z  13. decembra 2011 o posudzovaní vplyvov určitých verejných a súkromných projektov na životné prostredie (kodifikované znenie) (Ú. v. EÚ L 26, 28.1.2012) v znení smernice Európskeho parlamentu a Rady 2014/52/EÚ zo 16. apríla 2014 (Ú. v. EÚ L 124, 25.4.2014).“.
32. Slová „dodatočné nápravné opatrenia“ vo všetkých tvaroch sa v celom texte zákona nahrádzajú  slovami  „potrebné nápravné opatrenia“ v príslušnom tvare. 
Čl. II

         Tento zákon nadobúda účinnosť 1. júla 2017.

